Et hold af indbrudstyve var natten til torsdag på rov i Skørping. En virksomhed med designerstole i venteværelset var målet. Og tyvene slap af sted med de mange stole. Med én mand ventende i en bil, gik to andre tyve til værks. De knuste en rude, hvorefter de fik adgang til virksomheden. I venteværelset fandt de de mange designerstole af mærket Nanna Ditzel. 25 stole blev læsset i bilen, inden de tre tyve forlod gerningsstedet. Det fremgår af Nordjyllands Politis døgnrapport. Gerningsmændene beskrives således: Gerningsmand A: mand, 180-190 cm høj, iført lyse kondisko med mørkt stof, handsker, lange bukser af ukendt farve og medbringende koben. Gerningsmand B: mand, iført tophue i lys farve, mørkt tøj, handsker og et par kondisko. Gerningsmand C: fører af køretøjet, mand, iført kondisko af mærket Asics og løstsiddende bukser. Bilen, der blev brugt til indbruddet, var en hvid varevogn af mærket Ford Transit. Hvis man har set eller hørt noget om indbruddet bedes man kontakte Nordjyllands Politi på telefonnummer 114.

Referat:
Natten til torsdag var ubudne gæster på besøg hos en virksomhed i Skørping, hvor de slap afsted med 25 designerstole.